
RAPORT  COMUN

                       asupra

propunerii legislative pentru modificarea și completarea Legii administrației publice locale nr. 215/2001, republicată, cu modificările și completările ulterioare, publicată în Monitorul Oficial al României, Partea I, nr. 123 din 20 februarie 2007

  În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru administraţie publică şi amenajarea teritoriului au fost sesizate spre dezbatere, în fond, cu propunerea legislativă pentru modificarea și completarea Legii administrației publice locale nr. 215/2001, republicată, cu modificările și completările ulterioare, publicată în Monitorul Oficial al României, Partea I, nr. 123 din 20 februarie 2007, trimisă cu adresa nr. Pl x – nr. 3 din 18 februarie 2015 şi înregistrată cu nr.  4c-11/183/2015 şi cu  nr. 4c-6/37/2015.
 Potrivit prevederilor art. 75 din Constituţia României, republicată şi ale art. 92 alin. (8) pct. 2 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este primă Cameră sesizată.
Consiliul Legislativ, prin avizul nr. 1161 din 13 octombrie 2014, a avizat favorabil, cu observaţii şi propuneri, iniţiativa legislativă.


Propunerea legislativă are ca obiect de reglementare modificarea și completarea Legii administrației publice locale nr. 215/2001, republicată, cu modificările și completările ulterioare, în sensul adoptării de către consiliile locale și consiliile județene a hotărârilor privind patrimoniul cu votul majorității consilierilor în funcție. Se propune ca hotărârile deliberative privind patrimoniul unităților administrativ teritoriale să se adopte cu votul a jumătate plus unu din numărul total al consilierilor în funcție, față de textul actual al legii care prevede că aceste hotărâri se adoptă cu votul a două treimi din numărul total al consilierilor locali în funcție.



 Membrii Comisiei juridice, de disciplină şi imunităţi şi membrii Comisiei pentru administraţie publică şi amenajarea teritoriului  au examinat inițiativa legislativă  în şedinţe separate.



Membrii Comisiei pentru administrație publică și amenajarea teritoriului au dezbătut inițiativa legislativă în ședința din 3 martie 2015.



 Din numărul total de 23 de membri ai Comisiei au participat la ședință 21 deputați.



La dezbaterile care au avut loc au participat, în calitate de invitați, în conformitate cu prevederile art. 54 și 55 din Regulamentul Camerei Deputaților, republicat, cu modificările și completările ulterioare, domnul Solomon Sorin – Director și doamna Domnica Focșăneanu - șef serviciu în cadrul Ministerului Dezvoltării Regionale și Administrației Publice.



Membrii Comisiei pentru administrație publică și amenajarea teritoriului au hotărât, cu majoritate de voturi (10 voturi pentru, 2 voturi împotrivă și 3 abțineri), respingerea inițiativei legislative.



Membrii Comisiei juridice, de disciplină și imunități au dezbătut propunerea legislativă în ședința din 10 martie 2015.



La dezbateri au fost prezenţi 25 deputaţi, din totalul de 26 de membri ai Comisiei juridice, de disciplină şi imunităţi. 



La dezbateri au fost prezenţi, în calitate de invitaţi doamna Carmen Tatu –expert și domnul Nicolae Păunescu – expert în cadrul Ministerului Dezvoltării Regionale și Administrației Publice.



Membrii Comisiei juridice, de disciplină și imunități au hotărât (cu unanimitate de voturi) respingerea inițiativei legislative.



S-a apreciat că prevederile legale în vigoare referitoare la art. 45 și 97 sunt suficiente și clare, nefiind necesar să se opereze modificări în sensul celor preconizate prin intervenția legislativă.


Având în vedere cele menționate mai sus, cu ocazia dezbaterilor, membrii celor două Comisii au hotărât, cu majoritate  de voturi,  să propună plenului Camerei Deputaţilor respingerea propunerii legislative pentru modificarea și completarea Legii administrației publice locale nr. 215/2001, republicată, cu modificările și completările ulterioare, publicată în Monitorul Oficial al României, Partea I, nr. 123 din 20 februarie 2007.


În raport cu obiectul şi conţinutul reglementării, propunerea legislativă face parte din categoria legilor organice.

